संस्कृत के आसान पर्चे के साथ हाईस्कूल परीक्षा शुरू
भोपाल| तीसरी भाषा संस्कृत के आसान पर्चे के साथ मप्र माशिमं की हाईस्कूल परीक्षा गुरुवार को शुरू हुई। हालांकि गत दिवस की तरह ही इस पर्चे के दौरान भी परीक्षा हॉल में पहुंचने से पहले विभिन्न स्कूलों में बच्चों की सघन तलाशी ली गई। उधर, नजीराबाद में जरूर एक परीक्षा केंद्र को घेरकर खड़े सैकड़ों लोगों को जांच दल ने पुलिस से हटवाया। डीईओ धर्मेंद्र शर्मा के अनुसार सावधानी के लिए लोगों को हटवाया गया पर वे उस दौरान परीक्षा केंद्र से 100 मीटर की दूरी पर थे। भोपाल जिले में कोई नकल प्रकरण नहीं बना पर प्रदेशभर में संख्या 83 रही।
हाईस्कूल परीक्षा में पहले दिन तीसरी भाषा (सामान्य) संस्कृत, उर्दू, मराठी, बंगाली, गुजराती, तेलगू, तमिल, पंजाबी, सिन्धी, मलयालम, पर्शियन, अरेबिक, फ्रेंच, रशियन, कन्नड़ एवं उड़िया का पर्चा था। इस परीक्षा में प्रदेश से करीब 11 लाख 56 हजार परीक्षार्थी शामिल हुए। इनमें संस्कृत विषय में विद्यार्थियों की संख्या सर्वाधिक थी। परीक्षा समाप्त होने के बाद केंद्र से बाहर निकले विद्यार्थियों ने बताया कि पेपर बहुत आसान था। शुक्रवार को हायर सेकंडरी के छात्रों का विशिष्ट भाषा अंग्रेजी (व्होकेशनल छात्रों सहित) का पर्चा होगा। परीक्षा का समय सुबह 8.30 से 11.30 बजे तक रहेगा।
bho_Deva hin_Deva hin_Deva